РЕГЛАМЕНТ (ЕС) 2022/566 НА КОМИСИЯТА

от 7 април 2022 година

за изменение на приложение II към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от флутианил във и върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за флутианил са определени в приложение II към Регламент (ЕО) № 396/2005.

(2) За флутианил, използван в Съединените американски щати за ябълки, (сладки) череши, ягоди, краставици, тиквички и пъпеши, бе подадено заявление за допустимост на вноса в съответствие с член 6, параграфи 2 и 4 от Регламент (ЕО) № 396/2005. Заявителят предостави данни, съгласно които разрешените видове употреба на посочените вещества при тези култури в Съединените американски щати са довели до по-високи стойности на остатъчни вещества от разрешените с Регламент (ЕО) № 396/2005 МДГОВ и че е необходимо да бъдат определени по-високи МДГОВ, за да се избегнат пречките пред търговията при вноса на посочените култури в ЕС.

(3) В съответствие с член 8 от Регламент (ЕО) № 396/2005 заявлението беше подложено на оценка от държавата членка, до която е подадено, и докладът по оценката, изготвен от съответната държава членка, беше изпратен на Комисията.

(4) Европейският орган за безопасност на храните („Органът“) направи оценка на заявлението и на доклада за оценка, като обърна специално внимание на рисковете за потребителите, а когато е приложимо — и за животните, и даде обосновано становище по предложените МДГОВ (2). Той изпрати становището си до заявителите, до Комисията и до държавите членки и го направи общодостъпно.

(5) По отношение на флутианил в пъпеши Органът заключи че подадените данни не са достатъчни за определяне на МДГОВ. Що се отнася до всички други изменения на МДГОВ, поискани от заявителя, Органът заключи че предоставените данни са недостатъчни за извършването на оценка на риска. Също така Органът стигна до заключението, че измененията на МДГОВ, поискани от заявителя, са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. При това Органът взе предвид най-актуалната информация относно токсикологичните свойства на веществото. Риск от превишаване на допустимата дневна доза или на острата референтна доза не бе установен нито при дългосрочната експозиция на посоченото вещество чрез консумация на всички хранителни продукти, които биха могли да го съдържат, нито при краткосрочната експозиция, дължаща се на прекомерна консумация на съответните продукти.

(6) Въз основа на обоснованото становище на Органа и като се вземат под внимание факторите, които са от значение за разглеждания въпрос, предложените с настоящия регламент изменения на МДГОВ отговарят на изискванията по член 14, параграф 2 от Регламент (ЕО) № 396/2005.

(7) Поради това Регламент (ЕО) № 396/2005 следва да бъде съответно изменен.

(8) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложение II към Регламент (EO) № 396/2005 се изменя в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 7 април 2022 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Научните доклади на ЕОБХ са публикувани на следния уебсайт: http://www.efsa.europa.eu.

Reasoned opinion on the setting of import tolerance for flutianil in various crops (Обосновано становище за определяне на допустими за целите на вноса стойности за флутианил при различни култури). EFSA Journal (Бюлетин на ЕОБХ), 2021 г.;19(9):6840.